用蜀行送徐隆慶守金州
作者：洪咨夔
朝代：宋

paragraphs: 兵家如弈棋，局局勢不同。
漢王引兵故道出襲雍，武侯率師祁山摇關中。
何曾踏陳迹，乃欲收新功。
中興用蜀九十秋，咄哉求劍空刻舟。
今年出秦州，明年出鞏州，了無一鏃飛到商虢州。
但諉險絕不可度，豈識奇道須奇謀。
漢水陰，洵水陽，左房襄，右梁洋。
中間詩書禮樂帥，手提招摇麾天狼。
以人材爲武庫，以人心爲金湯。
於斯二者有足恃，出奇度險如康莊。
君不見紹興間，虜從鶻嶺窺蜀山。
彼既能來我能往，疾驅風雨過潼關。